钦定古今图书集成/明伦汇编/官常典/第634卷 > 崔楷
## 钦定古今图书集成/明伦汇编/官常典/第634卷 > 崔楷

按《魏书》本传，“楷字季则，美风望，性刚梗，有当世干具。
孝昌初，加楷持节散骑常侍、光禄大夫，兼尚书北道
行台，寻转军司。未几，分定、相二州四郡置殷州，以楷
为刺史，加后将军。楷至州，表曰：‘窃惟殷州，地宝四冲，
居当五裂，西通长山，东渐巨野。顷国路康宁，四方有
截，仍聚奸宄，桴鼓时鸣。况今天长丧乱，妖灾间起，定
州逆寇，趑趣北界，邺下凶烬，蚕噬腹心，两处彊敌，势
足并合，城下之战，匪暮斯朝。臣以不武，属此屏捍，实
思效力，以弱敌彊。析骸煮弩，固此忠节，但基趾造创，
庶事茫然，升储尺刃，聊自未有，虽欲竭诚，莫知攸济。
谨列所须兵仗，请垂矜许。必当虎视一方，遏其侵轶，
肃清境内，保全所委’。”诏付外量，竟无所给。葛荣自破
章武、广阳二王之后，锋不可当。初，楷将之州，人咸劝
留家口，单身述职。楷曰：“贪人之禄，忧人之事。如一身
独往，朝廷谓吾有进退之计，将士又谁肯为人固志
也？”遂合家赴州。三年春，贼势已逼，或劝减小弱以避
之，乃遣第四女、第三儿夜出。既而召寮属共论之，咸
曰：“女郎出嫁之女郎，君小未胜兵，留之无益，去复何
损。且使君在城，家口尚多，足固将士之意，窃不足为
疑。”楷曰：“国家岂不知城小力弱也？置吾死地，令吾死
耳。一朝送免儿女，将谓吾心不固。亏忠全爱，臧获耻
之，况吾荷国重寄也。”遂命追还。州既新立，了无御备
之具。及贼来攻，楷率力抗拒，强弱势悬，每勒兵士抚
厉之，莫不争奋，咸称：“崔公尚不惜百口，吾等何爱身？”
速战半旬，死者相枕，力竭城陷，楷执节不屈，贼遂害
之，年五十一。